Gedagte vir die dag: Respekteer alle menseFoto verskaf aan Maroela Media Julle moet alle mense respekteer. Julle moet al die lede van die huisgesin van God liefhê. Betoon ontsag aan God. Respekteer die koning. (1 Petrus 2:17) Petrus skryf hierdie brief in ‘n tyd van swaarkry. Christene moet ongekende wreedhede verduur onder die ryk van Nero. Petrus skryf die brief om Christene te bemoedig. Hy moedig hulle aan om reg te lewe en te volhard in hulle geloof. Petrus se in 1 Petrus 2:17 ons moet alle mense respekteer. Petrus is baie eerlik hieroor. Ons mag nie mense uitsluit nie. Petrus sê baie duidelik alle mense. Ons het nie die reg of die voorreg om te besluit wie hierby ingesluit of uitgesluit is nie. Die opdrag is duidelik. Alle mense moet gerespekteer word. Dit is vir ons baie maklik om mense te respekteer wat dieselfde is as ons. Net so maklik is dit vir ons om mense uit te sluit en te se dat hulle nie ons respek verdien nie. Ongelukkig het ons as Christene nie hierdie luuksheid nie. Ons moet mense met liefde en respek behandel. Ons moet elke mens se menswaardigheid raaksien en hulle dienooreenkomstig behandel. Dit beteken ek mag mense nie oordeel volgens hulle velkleur, status of hoeveel hulle verdien nie. Nee, die opdrag is: Respekteer alle mense. Diskriminasie teen mense is ten diepste as ek dink ek is beter as iemand anders. Verder se die teks ons moet ons medegelowiges liefhê en God vrees. Dan se by ook dat die keiser geëer moet word. Petrus se dat ons die owerhede moet respekteer en gehoorsame onderdane moet wees. Wat verwag Petrus vandag van my in my elkedagse lewe? Ek moet alle mense eer en respekteer. Ek mag nie onderskeid tref tussen mense nie. Omdat jy ‘n Christen is, is jy anders en tree jy anders op. Jesus het soveel respek vir die sondaars aan die kruis gehad dat Hy selfs vir hulle gebid het. Here, gee vir my liefde en respek in my hart vir alle mense. Help my om nie te diskrimineer nie. Amen.